«Дагъусттаннал музыкалул панорама» |\nФевральданул 27-нний Поэзиялул театрдануву хьунни «Дагъус­ттаннал композитортурал музыкалул панорама» тIисса цIанилусса фестиваль тIитIаврин хас дурсса батIаву.\nФестиваль дикIантIиссар февральданул 27-нния апрельданул 4-ннийн дияннин. Му сакин дурну дур ДР-лул Культуралул министерствалул, Да­гъусттаннал паччахIлугърал опералул ва балетрал театрданул, Аьрасатнал Композитортурал союзрал Дагъусттанналмур отделениялул.\nРеспубликалий кIилчин дуллали­сса фестивальданул цалчинсса кьини Поэзиялул театрдануву хьунни ккуркки стол. Муний гьуртту хьунни музыкалул ишккаккулт, искусствоведтал, композитортал.\nБатIаву тIитIлай, ДР-лул Композитортурал союзрал хъунама Рамазан Фаталиевлул кIицI лавгунни ва фестиваль хъанахъишиву дагъусттаннал музыкалул мяйжаннугусса байран, бувсунни гьашинумур фестивальданул хасшиннардая. ХьхьичIмур фестивальданул шадлугъру нюжмардул дянив най диркIхьурча, гьашинумунилсса зуруйсса лахъи дуккан дуван пикри бувну бур.\nФестивальданул лагрулий хъиривмур кьини Оьруснал театрданул хъунмур залдануву хьунни балетрал вечер.\nЗурул мутталий хьунтIиссар личIи-личIисса шадлугъру: музыкалул комедия «Навруз», хорданул музыкалул концерт, Мурад Къажлаевлул творчествалун хас дурсса вечерду ва м.ц.\nФестиваль дайлитIунтIиссар апрельданул 4-нний Къумукьнал театрдануву.\nПредыдущая записьЗул бучIантIимур зула канихьри буссаСледующая записьПрезентация фильма «Небо- стихия орлов» в Москве